ΚΑΝΟΝΙΣΜΟΣ (ΕΚ) αριθ. 3203/93 ΤΟΥ ΣΥΜΒΟΥΛΙΟΥ της 22ας Νοεμβρίου 1993 για τροποποίηση του κανονισμού (ΕΟΚ) αριθ. 738/92 για την επιβολή οριστικού δασμού αντιντάμπινγκ στις εισαγωγές νημάτων από βαμβάκι, καταγωγής Βραζιλίας και Τουρκίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 14,

την πρόταση της Επιτροπής, που υποβλήθηκε μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον ανωτέρω κανονισμό,

Εκτιμώντας ότι:

Α. ΠΡΟΗΓΟΥΜΕΝΗ ΔΙΑΔΙΚΑΣΙΑ (1) Με τον κανονισμό (ΕΟΚ) αριθ. 738/92 (2) το Συμβούλιο επέβαλε δασμό αντιντάμπινγκ στις εισαγωγές νημάτων από βαμβάκι που υπάγονται στους κωδικούς ΣΟ 5205 11 00 έως 5205 45 90 και 5206 11 00 έως 5206 45 90, καταγωγής Βραζιλίας και Τουρκίας.

(2) Το Συμβούλιο επεσήμανε, στον κανονισμό (ΕΟΚ) αριθ. 738/92, ότι η Επιτροπή είναι έτοιμη να αρχίσει χωρίς καθυστέρηση διαδικασία επανεξέτασης για τους εξαγωγείς, οι οποίοι προσκομίζουν επαρκή αποδεικτικά στοιχεία στην Επιτροπή ως προς το γεγονός ότι δεν εξήγαγαν τα σχετικά προϊόντα στην Κοινότητα κατά την περίοδο της αρχικής έρευνας (1 Ιανουαρίου έως 31 Δεκεμβρίου 1989), ότι άρχισαν να προβαίνουν σε αυτές τις εξαγωγές μετά την εν λόγω περίοδο ή ότι είχαν την πρόθεση αυτή και ότι δεν έχουν σχέση ή δεν είναι συνδεδεμένοι με οποιαδήποτε από τις επιχειρήσεις οι οποίες υποβάλλονται σε δασμό αντιντάμπινγκ (οι αποκαλούμενες "νέες εταιρείες").

Β. ΕΠΑΝΕΞΕΤΑΣΗ (3) Τέσσερις επιχειρήσεις της Βραζιλίας οι Cocamar Ltda, Corduroy SA, Cotece SA, Norfil S/A, καθώς και η τουρκική επιχείρηση Kula Mensucat Fabrikasi AS, εμφανίστηκαν στην Επιτροπή και ισχυρίστηκαν ότι δεν είχαν πραγματοποιήσει εξαγωγές των εν λόγω προϊόντων κατά την περίοδο της έρευνας, αλλά ότι άρχισαν να πραγματοποιούν τέτοιες εξαγωγές μετά την εν λόγω περίοδο. Ισχυρίστηκαν επίσης ότι δεν συνδέονταν με καμία από τις επιχειρήσεις που υπέκειντο σε δασμούς αντιντάμπινγκ και ζήτησαν να διεξαχθεί επανεξέταση για τις νέες επιχειρήσεις.

(4) Οι επιχειρήσεις αυτές προσκόμισαν, μετά από σχετική αίτηση, αποδεικτικά στοιχεία ως προς τους ισχυρισμούς τους. Τα προσκομισθέντα αποδεικτικά στοιχεία θεωρήθηκαν επαρκή για τη δικαιολόγηση της έναρξης επανεξέτασης σύμφωνα με τις διατάξεις των άρθρων 7 και 14 του κανονισμού (ΕΟΚ) αριθ. 2423/88 (εφεξής αποκαλούμενου "βασικός κανονισμός"). Με ανακοίνωση (3), που δημοσιεύθηκε στις 23 Σεπτεμβρίου 1992, η Επιτροπή, μετά από διαβουλεύσεις με τη συμβουλευτική επιτροπή, άρχισε την επανεξέταση του κανονισμού (ΕΟΚ) αριθ. 738/92, όσον αφορά τις πέντε αναφερθείσες επιχειρήσεις, και άρχισε έρευνα.

Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ 1. Κανονική αξία

(5) Στις περιπτώσεις που οι πωλήσεις στην εγχώρια αγορά ήταν αντιπροσωπευτικές και επικερδείς, η κανονική αξία καθορίστηκε με βάση τη συγκρίσιμη πράγματι πληρωθείσα ή πληρωτέα τιμή κατά τις συνήθεις εμπορικές πράξεις για το ομοιειδές προϊόν που προορίζεται για κατανάλωση στη χώρα καταγωγής.

Στην περίπτωση που δεν υπήρχαν τέτοιες πωλήσεις, η κανονική αξία κατασκευάστηκε σύμφωνα με το άρθρο 2 παράγραφος 3 στοιχείο β) σημείο ii) του βασικού κανονισμού, προσθέτοντας το κόστος παραγωγής, συμπεριλαμβανομένου εύλογου ποσού για τα έξοδα πώλησης, τα διοικητικά και τα γενικά έδοδα, και περιθώριο κέρδους. Στην περίπτωση μη επικερδών πωλήσεων στη Βραζιλία, το περιθώριό τους βασίστηκε στο μέσο κέρδος από τις εγχώριες πωλήσεις του σχετικού προϊόντος των άλλων παραγωγών εξαγωγέων.

2. Τιμή εξαγωγής

(6) Για τον τούρκο παραγωγό και τους τρεις βραζιλιάνους παραγωγούς, οι τιμές εξαγωγής καθορίστηκαν από την Επιτροπή βάσει των τιμών που πράγματι πληρώθηκαν για τα νήματα από βαμβάκι που πωλήθηκαν για εξαγωγή στην Κοινότητα.

Στην περίπτωση παραγωγού της Βραζιλίας, ο οποίος πώλησε αποκλειστικά σε συνδεδεμένο εισαγωγέα στην Κοινότητα, οι τιμές εξαγωγής κατασκευάστηκαν σύμφωνα με το άρθρο 2 παράγραφος 8 στοιχείο β) του βασικού κανονισμού και, ως εκ τούτου, βασίστηκαν έτσι ώστε να ληφθούν υπόψη όλα τα έξοδα που ανέκυψαν μεταξύ της εισαγωγής και της μεταπώλησης και εύλογο περιθώριο κέρδους.

3. Σύγκριση

(7) Για τη δίκαιη σύγκριση μεταξύ της κανονικής αξίας και της τιμής εξαγωγής, λήφθησαν υπόψη οι διαφορές που επηρεάζουν τη δυνατότητα σύγκρισης των τιμών σύμφωνα με το άρθρο 2 παράγραφοι 9 και 10 του βασικού κανονισμού, δηλαδή προμήθειες, όροι πιστώσεων, έξοδα μεταφοράς, ασφάλισης, φόρτωσης-εκφόρτωσης, συσκευασίας και άλλα παρεπόμενα έξοδα. Οι τιμές εξαγωγής συγκρίθηκαν ανά συναλλαγή με την κανονική αξία σε επίπεδο τιμής εκ του εργοστασίου και στο ίδιο εμπορικό στάδιο.

4. Περιθώριο ντάμπινγκ

(8) Η εξέταση των πραγματικών περιστατικών αποκάλυψε την ύπαρξη πρακτικής ντάμπινγκ όσον αφορά τα νήματα από βαμβάκι που εξάγουν οι πέντε επιχειρήσεις. Τα περιθώρια του ντάμπινγκ, τα οποιία είναι ίσα με το ποσό κατά το οποίο η κανονική αξία υπερβαίνει την τιμή εξαγωγής στην Κοινότητα είναι, σε ποσοστό της συνολικής αξίας cif, τα ακόλουθα:

- Βραζιλία

Cocamar Ltda: 12,3 %

Corduroy SA: 11,7 %

Cotece SA: 10,9 %

Norfil S/A: 8,7 %,

- Τουρκία

Kula Mensucat Fabrikasi AS: 8,4 %.

5. Ζημία

(9) Δεν υποβλήθηκε αίτηση για επανεξέταση των αποτελεσμάτων όσον αφορά τη ζημία και δεν υπάρχει λόγος για αμφισβήτηση της εγκυρότητας των αποτελεσμάτων της αρχικής έρευνας για την προκληθείσα ζημία.

Δ. ΤΡΟΠΟΠΟΙΗΣΗ ΤΩΝ ΕΠΑΝΕΞΕΤΑΖΟΜΕΝΩΝ ΜΕΤΡΩΝ (10) Σύμφωνα με το άρθρο 13 παράγραφος 3 του βασικού κανονισμού, το ποσό των δασμών αντιντάμπινγκ δεν μπορεί να υπερβαίνει το υπολογισθέν περιθώριο ντάμπινγκ και πρέπει να είναι μικρότερο στην περίπτωση που αυτός ο μικρότερος δασμός αρκεί για την εξάλειψη της ζημίας.

Στη συγκεκριμένη περίπτωση, επειδή τα περιθώρια ντάμπινγκ που διαπιστώθηκαν είναι χαμηλότερα από τα αποκαλυφθέντα κατά την αρχική έρευνα περιθώρια ζημίας, η Επιτροπή πιστεύει ότι είναι σκόπιμο να τροποποιηθεί ο κανονισμός (ΕΟΚ) αριθ. 738/92 και ότι το επίπεδο του επιβλητέου δασμού σε καθεμία από τις πέντε ενδιαφερόμενες επιχειρήσεις πρέπει να είναι το επίπεδο των διαπιστωθέντων περιθωρίων ντάμπινγκ [βλέπε αιτιολογική σκέψη (8)].

(11) Οι πέντε επιχειρήσεις εξαγωγής, καθώς και ο καταγγέλων, ενημερώθηκαν ως προς τις απόψεις αυτές και δεν προέβαλαν καμία αντίρρηση.

(12) Επειδή η επανεξέταση αυτή περιορίζεται σε έναν Τούρκο και τέσσερις Βραζιλιάνους παραγωγούς, δεν επηρεάζει την ημερομηνία λήξης της ισχύος του κανονισμού (ΕΟΚ) αριθ. 738/92 κατ' εφαρμογή των διατάξεων του άρθρου 15 παράγραφος 1 του βασικού κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 1 παράγραφος 2 του κανονισμού (ΕΟΚ) αριθ. 738/92 τροποποιείται ως εξής:

1. στο στοιχείο α), προστίθενται τα εξής:

"" ID="01">"Cocamar (Cooperativa de Cafeicultores e Agropecuaristas de Maringa Ltda)> ID="02">12,3 %> ID="03">8735"> ID="01">Corduroy SA (Industrias Texteis)> ID="02">11,7 %> ID="03">8736"> ID="01">Cotece SA> ID="02">10,9 %> ID="03">8737"> ID="01">Norfil S/A (Industria Textil)> ID="02">8,7 %> ID="03">8738"-">

2. στο στοιχείο β), προστίθενται τα εξής:

"" ID="01">"Kula Mensucat Fabrikasi AS> ID="02">8,4 %> ID="03">8739".">

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.Βρυξέλλες, 22 Νοεμβρίου 1993. Για το Συμβούλιο Ο Πρόεδρος Ph. MAYSTADT

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. L 82 της 27. 3. 1992, σ. 1.

(3) ΕΕ αριθ. C 244 της 23. 9. 1992, σ. 14.